**Siena dienas – 2015.**

**Tradicionālais siena skulptūru plenērs „Siena dienas” Jēkabpils novada Kaldabruņā šogad norisināsies no 30.jūnija līdz 4. Jūlijam.**

Plenēru organizē biedrība „Ūdenszīmes” , un tas notiek jau astoto gadu pēc kārtas.

Tradicionālā plenēra darba kārtība ir:

30. jūnijā no pl. 10 00 – iebraukšana, iekārtošanās un siena skulptūru veidošana.

Tāpat skulptūras veidojam 1. , 2., 3. Jūlijā.

**Sestdien, 4. Jūlijā pl. 13 00 – Plenēra noslēguma pasākums – skulptūru izstādes atklāšana, labāko darbu autoru apbalvošana, koncerts. Šogad koncertu sniegs Kārlis Kazāks, mazākos plenēra dalībniekus iepriecinās Rokišķu leļļu teātra uzvedums.**

Kas jādara, lai nokļūtu plenērā?

1. Jāatbrauc!( Ceļu ieteicams palūkoties kartē vai google/maps). Vēlams savs transports, tīri teorētiski ir iespējams nokļūt arī ar sabiedrisko transportu, taču tas būs sarežģīti. Ar stopiem? Var mēģināt, cilvēki Sēlijā jauki un atsaucīgi.
2. Ja esat lielāka braucēju kompānija, vēlams iepriekš piezvanīt.
3. Dalība plenērā ir bezmaksas, ir iespējams ierasties uz vienu vai vairākām dienām – kā nu izdevīgāk.
4. Nakšņošanas iespējas – ir telšu vietas; tātad – braucam ar savu telti. Agrākie atbraucēji varēs iekārtoties arī biedrības telpās bijušajā Kaldabruņas pamatskolā. Ir pieejama virtuve, duša un sauna, kā arī neliels jauks dīķītis peldēm. Jāņem gan vērā, ka visas šīs labās lietas ir vienā eksemplārā, un, ja dalībnieku būs daudz, var sanākt gan gaidīšana, gan grūstīšanās.
5. Iespēju robežās nodrošināsim arī limonādi, tēju, iespējams, arī kādu cepumu vai biezputras katlu; tomēr – par sava vēdera labsajūtu, kā arī atbilstošām drēbēm, medikamentiem, higiēnas precēm katram dalībniekam jāgādā pašam. Pie tam – savlaicīgi, jo tuvākie veikali, aptiekas, degvielas uzpildes stacija atrodas apm.6 kilometru attālumā no pasākuma norises vietas; kā arī – ne visur būs iespējams norēķināties ar maksājumu kartēm, skaidra nauda būs drošāka vērtība.

Organizatori nodrošina:

1. SIENU!
2. Kokmateriālus karkasu izveidošanai;
3. Skrūves, auklas, diegus, u.c. materiālus skulptūru izgatavošanai( tomēr – būsim priecīgi par komandām, kas ieradīsies ar saviem instrumentiem un materiāliem);
4. Padomu un palīdzību skulptūru izveidošanā;
5. Sapņaini skaistu vietu – akmens ēkā, kas pārsniegusi savu simtgadi, ir iekārtots Pļavas muzejs, dažādas radošās darbnīcas; āra teritorijā jau bez minētā jaukā dīķīša ir ārstniecības augu dārzs, baskāju taka, brīvdabas virtuvīte, un – Šķūņa mākslas galerija...
6. Pats galvenais – brīnišķīgu, vasaras esences un radošas kopābūšanas piesātinātu vidi, kur labi jūtas ikviens – gan mazulis, gan mākslas students, gan vecmāmiņa, gan dauzonīgs tīnis.

**Šī gada skulptūru tēmas:**

**Šīsvasaras skulptūru dārzam ir izraudzītas divas tēmas – viena par zvaigznēm un otra - par praktisko dzīvi....**

Tātad – tā pirmā ir „Raiņa daiļrade”. Protams, šogad lielā jubileja un Rainis, galu galā, ir dzimis tepat Tadenavā – Jēkabpils novadā. Tas nozīmē – jāpārlasa gan dzejas, gan lugas, utt....Jo – ne jau tikai „kaķenītei bērni bija” var izveidot kā siena skulptūru. Jāzeps ar visiem brāļiem? Stikla kalns? Dziļi mitoloģiskās „Uguns un nakts” ainas, „Gala un sākuma” filozofiskie vainagi, utt.....

Tomēr, ja nu kādam bijība vai bailes pie Raiņa ķerties, tad ir absolūti droša otrā tēma „Lauku kūts iemītnieki”. Šis darbs tikai šķietami ir mazāk nozīmīgs – mājlopi tomēr būs jāveido dabiskā lielumā, lai būtu pa īstam. Pie tam – šīs tēmas mākslas darbiem paredzams ilgāks mūžs( kā jau praktiskām lietām), jo vasaras nogalē mājdzīvnieki omulīgi iekārtosies īstā kūtiņā.

Vairāk informācijas:

Ieva Jātniece, t.29548967; ieva.jatniece@gmail.com

Solvita Kukle, t. 20336669; soluciite@inbox.lv

[www.facebook.com/Udenszimes](http://www.facebook.com/Udenszimes)

[www.udenszimes.lv](http://www.udenszimes.lv)